b'\n_START_ARTICLE_\nBihevioralni modernitet\n_START_PARAGRAPH_\nBihevioralni modernitet, termin koji se rabi u antropologiji, arheologiji i sociologiji za ozna\xc4\x8divanje skupa crta koje razlikuju dana\xc5\xa1nje ljude i njihove recentne pretke od ostalih \xc5\xbeivu\xc4\x87ih primata i ostalih izumrlih hominidnih linija. To je to\xc4\x8dka u kojoj je Homo sapiens po\xc4\x8deo demonstrirati mogu\xc4\x87nost uporabe kompleksna simboli\xc4\x8dkog mi\xc5\xa1ljenja i izra\xc5\xbeavati kulturnu kreativnost. \xc4\x8cesto se smatra da su ovi razvoji povezani s porijeklom jezika._NEWLINE_Postoje dvije glavne teorije koje razmatraju vrijeme nastanka modernog \xc4\x8dovje\xc4\x8djeg pona\xc5\xa1anja. Jedna teorija dr\xc5\xbei da se bihevioralni modernitet pojavio kao iznenadan doga\xc4\x91aj prije oko 50 kya (prije 50.000 godina) tijekom prapovijesti, vjerojatno kao rezultat ve\xc4\x87e genske mutacije ili kao rezultat biolo\xc5\xa1ke reorganizacije mozga koja je dovela do nastanka modernih \xc4\x8dovje\xc4\x8djih prirodnih jezika. Zagovornici ove teorije zovu taj doga\xc4\x91aj veliki skok naprijed ili gornjopaleolitska revolucija._NEWLINE_Druga teorija dr\xc5\xbei da nikad nije postojala jedinstvena tehnolo\xc5\xa1ka ili kognitivna revolucija. Zagovornici ovog gledi\xc5\xa1ta tvrde da je moderno \xc4\x8dovje\xc4\x8dje pona\xc5\xa1anje rezultat gradualne akumulacije znanja, vje\xc5\xa1tina i kulture koji su se zbivali tijekom stotina tisu\xc4\x87a godina \xc4\x8dovje\xc4\x8dje evolucije. Zagovornici ovog gledi\xc5\xa1ta uklju\xc4\x8duju Stephena Oppenheimera, autora knjige Izvan edena, te Johna Skoylesa i Doriona Sagana, autore knjige Gore iznad zmajeva: evolucija humane inteligencije.'